CELEX: 32020D1465
Language: lt
Date: 1602460800000
Title: Tarybos sprendimas (BUSP) 2020/1465 2020 m. spalio 12 d. dėl Europos Sąjungos veiksmų, kuriais remiamas Jungtinių Tautų tikrinimo ir inspektavimo mechanizmas Jemene

13.10.2020   
               
               
                  LT
               
               
                  Europos Sąjungos oficialusis leidinys
               
               
                  L 335/13
               
            
         TARYBOS SPRENDIMAS (BUSP) 2020/1465
         2020 m. spalio 12 d.
         dėl Europos Sąjungos veiksmų, kuriais remiamas Jungtinių Tautų tikrinimo ir inspektavimo mechanizmas Jemene
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 28 straipsnio 1 dalį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:
         
                     (1)
                  
                  
                     2018 m. rugsėjo 18 d., remdamasi Jungtinių Tautų (JT) tikrinimo ir inspektavimo mechanizmo (UNVIM) prašymu, Taryba priėmė Sprendimą (BUSP) 2018/1249 (1) dėl Europos Sąjungos veiksmų, kuriais remiamas UNVIM. Sprendimo (BUSP) 2018/1249 techninis įgyvendinimas buvo patikėtas JT projektų paslaugų biurui (UNOPS) ir buvo skirtas tam, kad UNVIM galėtų toliau vykdyti savo stebėsenos ir tikrinimo užduotis pagal JT Saugumo Tarybos (JT ST) rezoliuciją 2216 (2015);
                  
               
                     (2)
                  
                  
                     2018 m. gruodžio 13 d. Jemeno konflikto šalys pasirašė Stokholmo susitarimą, kurio nuostatos buvo patvirtintos JT ST rezoliucijomis 2451 (2018) ir 2452 (2019). UNVIM buvo suteiktas vadovaujamas vaidmuo remiant Jemeno jūros uostų korporaciją valdant Chudaidos, Salifo bei Ras Issa uostus ir juose atliekant patikrinimus;
                  
               
                     (3)
                  
                  
                     2019 m. vasario 18 d. Taryba priėmė išvadas, kuriose palankiai įvertino tai, kad priimtas Stokholmo susitarimas ir vieningai priimtos JT ST rezoliucijos 2451 (2018) ir 2452 (2019). Taryba pakartojo raginanti visas šalis sudaryti palankesnes sąlygas komercinių siuntų, įskaitant kurą, pristatymui, ir priminė, kad Chudaidos uosto kartu su Salifo ir Ras Issa uostais veikimas yra labai svarbus milijonų Jemeno gyventojų išgyvenimui. Taryba dar kartą patvirtino remianti UNVIM, siekiant užtikrinti, kad komercinės prekės toliau būtų tiekiamos į Jemeną visapusiškai laikantis visų atitinkamų JT ST rezoliucijų;
                  
               
                     (4)
                  
                  
                     remdamasi UNVIM prašymu, 2019 m. spalio 4 d. Taryba priėmė Sprendimą (BUSP) 2019/1672 (2) ir atnaujino Sąjungos paramą UNVIM;
                  
               
                     (5)
                  
                  
                     JT ST rezoliucijomis 2505 (2020) ir 2534 (2020) pratęsti JT misijos remti Chudaidos susitarimą (UNMHA) įgaliojimai, kad būtų remiamas Stokholmo susitarime išdėstyto susitarimo dėl Chudaidos miesto ir Chudaidos, Salifo ir Ras Issa uostų įgyvendinimas;
                  
               
                     (6)
                  
                  
                     2020 m. liepos 15 d. UNVIM paprašė papildomos paramos iš Sąjungos;
                  
               
                     (7)
                  
                  
                     Sąjunga turėtų atnaujinti savo paramą UNVIM, kad jis galėtų vykdyti savo įgaliojimus,
                  
               PRIĖMĖ ŠĮ SPRENDIMĄ:
         
            1 straipsnis
            
               1.   Sąjunga atnaujina savo paramą UNVIM, kad būtų vykdomi atitinkamose JT ST rezoliucijose, visų pirma JT ST rezoliucijose 2216 (2015) ir 2451 (2018), nustatyti jo įgaliojimai. Ta parama siekiama bendrų tikslų – prisidėti prie nekliudomo komercinių produktų laisvo srauto į Jemeną atkūrimo, užtikrinant skaidrų ir veiksmingą komercinių siuntų, gabenamų į Jemeno uostus, kurių Jemeno Vyriausybė nekontroliuoja, įforminimo procesą, ir stiprinant UNVIM vaidmenį įgyvendinant Stokholmo susitarimo nuostatas.
            
            
               2.   Konkretūs šio projekto tikslai yra šie:
               
                           —
                        
                        
                           didinti komercinių krovinių srautą į Jemeną, dar labiau paspartinant komercinių siuntų įforminimo procesą ir skatinant laivybos bendrovių pasitikėjimą, kiek tai susiję su Chudaidos, Salifo ir Ras Issa uostų prieinamumu komercinei laivybai;
                        
                     
                           —
                        
                        
                           stiprinti UNVIM pajėgumus dislokuoti personalą ir išteklius Chudaidos, Salifo ir Ras Issa uostuose, kaip nustatyta Stokholmo susitarime ir atitinkamose JT ST rezoliucijose.
                        
                     
            
               3.   Vadovaudamasi šiuo sprendimu Sąjunga remia JT Generalinio sekretoriaus specialiojo pasiuntinio Jemenui biurą ir Jungtinių Tautų misijos remti Chudaidos susitarimą (UNMHA) biurą siekiant dislokuoti UNVIM Chudaidos, Salifo ir Ras Issa uostuose. Šiuo tikslu Sąjunga prisideda prie išlaidų, susijusių su UNVIM stiprinimu, ir tokiu būdu padeda tenkinti Jemeno gyventojų poreikius, įgyvendinant platesnę humanitarinę strategiją.
               Projekto aprašymas pateiktas priede.
            
         
         
            2 straipsnis
            
               1.   Sąjungos vyriausiasis įgaliotinis užsienio reikalams ir saugumo politikai (toliau – vyriausiasis įgaliotinis) yra atsakingas už šio sprendimo įgyvendinimą.
            
            
               2.   1 straipsnyje nurodytos veiklos techninis įgyvendinimas patikimas UNOPS. Jis vykdo tą užduotį vyriausiojo įgaliotinio atsakomybe. Tuo tikslu vyriausiasis įgaliotinis ir UNOPS sudaro būtinus susitarimus.
            
         
         
            3 straipsnis
            
               1.   1 straipsnyje nurodytam projektui įgyvendinti skiriama orientacinė finansavimo suma yra 2 059 838 EUR.
            
            
               2.   Iš 1 dalyje nustatytos sumos finansuojamos išlaidos tvarkomos laikantis Sąjungos biudžetui taikomų procedūrų ir taisyklių.
            
            
               3.   Komisija prižiūri, kad iš 1 dalyje nustatytos sumos finansuojamos išlaidos būtų tvarkomos tinkamai. Tuo tikslu ji sudaro susitarimą dėl įnašo su UNOPS. Susitarime dėl to įnašo nustatoma, kad UNOPS turi užtikrinti Sąjungos įnašo matomumą.
            
            
               4.   Komisija siekia, kad 3 dalyje nurodytas susitarimas dėl įnašo būtų sudarytas kuo greičiau po šio sprendimo priėmimo. Ji praneša Tarybai apie visus sunkumus, su kuriais susiduriama tame procese, ir apie susitarimo dėl to įnašo sudarymo datą.
            
         
         
            4 straipsnis
            
               1.   Vyriausiasis įgaliotinis teikia Tarybai šio sprendimo įgyvendinimo ataskaitas, grindžiamas reguliariai UNVIM rengiamomis ataskaitomis, įskaitant kas mėnesį rengiamų UNVIM iniciatyvinio komiteto susitikimų ataskaitas. Atlikdama įvertinimą, Taryba remiasi tomis ataskaitomis.
            
            
               2.   Komisija teikia Tarybai informaciją apie 1 straipsnyje nurodyto projekto įgyvendinimo finansinius aspektus.
            
         
         
            5 straipsnis
            Šis sprendimas įsigalioja jo priėmimo dieną.
            Šis sprendimas taikomas nuo 2020 m. spalio 1 d.
            Šis sprendimas nustoja galioti po 12 mėnesių nuo Komisijos ir UNOPS susitarimo dėl įnašo, nurodyto 3 straipsnio 3 dalyje, sudarymo dienos.
         
         
            Priimta Liuksemburge 2020 m. spalio 12 d.
            
               
                  Tarybos vardu
               
               
                  Pirmininkas
               
               J. BORRELL FONTELLES
            
         
         
            (1)  2018 m. rugsėjo 18 d. Tarybos sprendimas (BUSP) 2018/1249 dėl Europos Sąjungos veiksmų, kuriais remiamas Jungtinių Tautų tikrinimo ir inspektavimo mechanizmas Jemene (OL L 235, 2018 9 19, p. 14).
         
            (2)  2019 m. spalio 4 d. Tarybos sprendimas (BUSP) 2019/1672 dėl Europos Sąjungos stabilizavimo veiksmų, kuriais remiamas Jungtinių Tautų tikrinimo ir inspektavimo mechanizmas Jemene (OL L 256, 2019 10 7, p. 10).
      
      
         
            PRIEDAS
            Sąjungos parama siekiama remti UNVIM finansuojant jo personalą, kaip nurodyta toliau:
            
                        —
                     
                     
                        į Chudaidą dislokuotinas personalas: vienas koordinuojantis pareigūnas, vienas patarėjas saugumo veiksmų vietoje klausimas, du stebėtojai, du ryšių palaikymo pareigūnai, vienas protokolo ir operacijų asistentas, vienas asistentas vietos saugumo klausimais ir vienas asistentas administraciniais klausimais;
                     
                  
                        —
                     
                     
                        vienas stebėtojas dislokuotinas į Salifą ir vienas – į Ras Issa;
                     
                  
                        —
                     
                     
                        vienas skenerio operatorius.
                     
                  Be to, taip pat finansuojamas pagalbinis administracijos personalas, būtinas Sąjungos veiksmams remiant UNVIM įgyvendinti (vienas finansų pareigūnas, vienas viešųjų pirkimų pareigūnas ir vienas žmogiškųjų išteklių pareigūnas).
            UNOPS įdarbina personalą ir pareigūnus, nurodytus šiame priede, pagal UNOPS įdarbinimo taisykles ir procedūras. UNOPS iš anksto informuos EIVT apie visas laisvas darbo vietas.